Dak inawgurat nhar il-Ġimgħa f'Ħal Safi seta' kien possibbli biss wara bidla fl-amministrazzjoni u negozjati ġodda mal-kumpanija Olandiża li f'Malta riedet tiżviluppa ħangar biex jinżebgħu l-ikbar ajruplani. Il-proġett tal-Aviation Cosmetics issa huwa lest b'investiment ta' €15-il miljun u tmenin ħaddiem, tant li għada mistenni jidħol l-ewwel ajruplan li f'pajjiżna jkun qed jingħata dehra ġdida. L-idea tiegħu tmur lura għall-2010 meta għall-ewwel darba l-kumpanija riedet tiċċaqlaq mill-Olanda. Minkejja li l-eks Prim Ministru Lawrence Gonzi kien ħabbar l-investiment f'Mejju tal-2012, fil-qalba ta' kriżi politika, ma kien hemm xejn lest bejn il-Malta Enterprise u l-investituri. Tant li sal-bidla fl-amministrazzjoni f'Ħal Safi ma kien sar xejn bil-kumpanija kienet qed issib diffikultà tiżviluppa l-kunċett tagħha. Imkejjen viċin l-industrija spjegaw kif għall-mument donnu kien waqaf kollox. Kien lejn l-aħħar tas-sena 2013 u bidu tal-2014 li n-negozjati ħadu xejra oħra bil-Gvern ġdid jagħmilha ċara li jrid iġib dan l-investiment lejn pajjiżna u minn hemm bdew taħdidiet li raw ħolma ssir realtà. Għal dan il-għan ħadmu l-ogħla uffiċjali tal-Malta Enterprise u l-Malta Industrial Parks. Minn tagħrif li ksibna minn fuq il-post fil-jum tal-inawgurazzjoni, jirriżulta li dawn reġgħu ħadmu l-pjan finanzjarju mal-kumpanija u rrivedew l-inċentivi biex fl-aħħar ħareġ pjan li jagħmel sens u li seta' jsir reali. Tomas Jansen, Direttur Ġenerali ta' Aviation Cosmetics, qalilna bi kburija kif f'Ħal Safi issa se jilqgħu l-ikbar Airbus 380, bil-kumpanija u l-post f'Malta fost il-ftit li jistgħu jagħmlu dan. "Għażilna Malta għax teknikament sibna l-appoġġ," qal Janseb li ma naqasx milli jimmarka l-pożizzjoni ġeografika ta' din il-gżira ċkejkna iżda li qed tfur bl-opportunitajiet ġodda u sbieħ. Tant huma aħbarijiet sbieħ li waqt li kien f'Malta l-Prim Ministru Olandiż Mark Rutte ħassa li għandu jkun hu li jmur jinawgura dan il-ħangar ġdid flimkien mal-Prim Ministru Malti, li min-naħa tiegħu kien kburi jara tmenin ċittadin ieħor isibu impjieg u jgħixu familja permezz ta' proġett li żviluppa f'dawn l-aħħar erbgħin xahar. Din mhix l-ewwel darba li kien innotat l-mod kif il-bidla fl-amministrazzjoni ġibdet lejn pajjiżna investiment ġdid f'dan is-settur. Ftit tal-ġimgħat ilu, sehem il-Prim Ministru biex l-Easy Jet għażlu li jġibu lejn Malta għall-manutenzjoni l-flotta kollha tagħhom kien immarkat f'kumment ta' Ian Davies, Direttur tal-Inġinerija tal-Easy Jet. "Iltqajna personalment inqas minn sentejn ilu u wrejt viżjoni ta' Malta vibranti li riedet iġġib impjiegi hi-tech f'Malta. Tajtna s-sigurtà u l-kunfidenza li kellna bżonn biex nikkomettu l-flotta tagħna hawn għal ħames snin," iddikjara Ian Davies. L-industrija tal-avjazzjoni qiegħda kull ma jmur tikber b'imkejjen mill-qalba tal-industrija jgħidu li hemm ċans li iktar kumpaniji jiġu lejn Malta. L-isfida l-kbira llum hi l-ispazju biċ-ċentri għall-manutenzjoni tal-ajruplani f'pajjiżna jistgħu jsiru żgħar jekk Malta tibqa' tattira dan it-tip ta' investiment b'ritmu li huwa wieħed b'saħħtu u bla preċedent.